<classify> HALI ya uhaba wa bidhaa katika masoko mbambali jijini Dar es Salaam, imesababisha kupaa kwa bei za bidhaa hizo, kiasi cha kufi kia wachuuzi mitaani kuuza nyanya moja kwa Sh 400, na maeneo mengine zikikosekana.Uhaba huo unasemekana kusababishwa na kuharibika kwa miundombinu ya barabara, kulikotokana na mvua kubwa inayoendelea kunyesha sehemu mbalimbali nchini na Jiji la Dar es Salaam. Hali hiyo imefanya usafirishaji wa bidhaa hizo, kuja sokoni na kutoka sokoni kwenda kwenye maeneo mengine, kuwa mgumu wenye changamoto nyingi.Mmoja wa wachuuzi aliyejitambulisha kwa jina la Mama K anayefanya biashara katika eneo la Magole Kata ya Mzinga wilayani Ilala, alisema alilazimika kununua bidhaa hizo ili wateja wake wasikose mahitaji, kinyume cha hapo angeweza kurudi mikono mitupu kutokana na bei ya bidhaa kuwa juu.Hali ni mbaya sokoni, nimenunua tu hivi vitu kwa sababu wateja wangu wasikose mahitaji lakini nilitamani hata nisinunue kitu na hata sijui nitapangaje bei watu wanielewe na kuridhika bila malalamiko. Hebu fikiria tenga moja na nyanya unalinunua kwa elfu sabini utauza sado kwa bei gani au kilo bei gani? Hapa nitauza nyanya moja shilingi mia nne tu, alisema mchuuzi huyo.Katika Soko la Temeke Stereo wilayani Temeke, tenga moja la nyanya liliuzwa kwa Sh 70,000, nyanya ambazo zilionekana kutokuwaridhisha wachuuzi ambao wengine waliamua kuziacha kwa kukosa ubora, huku bidhaa kama karoti na pilipili hoho zikiwa haba. Bei hiyo ya nyanya ilisababisha wachuuzi kuuza kindoo cha lita tano maarufu sado kati ya Sh 9,000 hadi 10 huku kilo moja ya pilipili hoho ikiuzwa kwa Sh 4,000 wakati karoti na vitunguu maji vikiuzwa kati ya Sh 2,500 hadi 3,000 kwa kilo.Hali hiyo pia ilionekana katika soko la Ilala Boma ambako pia bei ya bidhaa hizo ilionekana kufanana ama kukaribiana na ile ya soko la Stereo. Nako katika soko la Mabibo, gunia moja la viazi liliuzwa kati ya Sh 65,000 na 75,000 tofauti na wiki iliyopita ambako gunia moja liliuzwa kati ya Sh 50,000 hadi Sh 55,000 huku bei ya ndizi ikianzia Sh 30,000.Mmoja wa wauzaji katika soko la Ilala, Ramadhani Mkali alisema endapo hali itaendelea hivi inawezekana wachuuzi wakashindwa kununua bidhaa hizo kwani uhaba unaweza kuongezeka.  <topic>: KITAIFA 